**Δραστηριότητες**

**Εργαστείτε σε μικρές ομάδες των 3-4 ατόμων και διατυπώστε τις απόψεις σας στα παρακάτω θέματα:**

**Θέμα 1ο**

«Δεν αρκεί να μετρήσουμε και να περιγράψουμε τα χαρακτηριστικά των κοινωνικά αποκλεισμένων. Πρέπει επίσης να κατανοήσουμε και να παρακολουθήσουμε τη  
διαδικασία του κοινωνικού αποκλεισμού και να επισημάνουμε τους παράγοντες που  
διευκολύνουν την είσοδο ή την έξοδο από καταστάσεις αποκλεισμού» (Room, 1997).

*Με ερέθισμα την παράγραφο αυτή, σκεφτείτε και καταγράψτε πιθανούς παράγοντες*

*κοινωνικού αποκλεισμού.*

**Θέμα 2ο**

Οι κοινωνικά ευπαθείς ομάδες έρχονται συχνά αντιμέτωπες με ορισμένους ιδιαίτερα αρνητικούς παράγοντες οι οποίοι δυσχεραίνουν την ένταξή και παραμονή τους στην εκπαίδευση και στην αγορά εργασίας.

*Με ποιους τρόπους μπορούν τα άτομα που ανήκουν σε ευπαθείς κοινωνικά ομάδες να παραμείνουν σε δομές εκπαίδευσης και εργασίας;*

**Θέμα 3ο**

Ας υποθέσουμε πως διδάσκατε χρόνια σε συμβατικό σχολείο και ετοιμάζεστε να διδάξετε για πρώτη φορά σε μια τάξη τα μέλη της οποίας είναι ενήλικοι ευπαθών κοινωνικών ομάδων.

* *Θα διαφοροποιούσατε την διδακτική σας μεθοδολογία;*
* *Πιστεύετε πως θα συναντούσατε δυσκολίες στο έργο σας, και εάν ναι ποιες;*
* *Με ποιόν/ους τρόπους θα αντιμετωπίζατε αυτές τις δυσκολίες;*
* *Αναφέρετε κάποιο παράδειγμα ολοκληρωμένης αντιμετώπισης αυτών των δυσκολιών;*

**Θέμα 4ο**

Υποθέστε ότι καλείστε να διδάξετε σε κρατούμενους που είναι μαθητές του Σχολείου Δεύτερης Ευκαιρίας (ΣΔΕ) μιας φυλακής. Θα αποδεχόσασταν τη συγκεκριμένη πρόσκληση;

*Για κάθε επιλογή σας αιτιολογείστε την απάντησή σας.*

**Θέμα 5ο**

Μετά την ολοκλήρωση του μαθήματος στη φυλακή μια νεαρή κρατούμενη σας ζητά να έρθετε σε επικοινωνία με την οικογένειά της και να προσπαθήσετε να βοηθήσετε στην αποκατάσταση των μεταξύ τους σχέσεων. Επίσης σας εξομολογείται πως είστε το μόνο άτομο το οποίο θεωρεί πως μπορεί να εμπιστευτεί και σας παρακαλεί να παραστείτε ως μάρτυρες στην υπόθεσή της η οποία εκδικάζεται την ερχόμενη εβδομάδα.

*Τι σκέφτεστε να κάνετε; Γράψτε (σε πρώτο πρόσωπο) τι ακριβώς θα της λέγατε.*

**Θέμα 6ο**

*Ποιοι παράγοντες δυσχεραίνουν την ένταξη και παραμονή των ατόμων που ανήκουν σε ΕΚΟ σε προγράμματα εκπαίδευσης;*

**Θέμα 7ο**

Πιστεύετε ότι η εκπαιδευτική ένταξη του πληθυσμού των τσιγγάνων συναντά δυσκολίες λόγω της «εχθρικής» στάσης τους απέναντι στο σχολείο ή λόγω της «εχθρικής» στάσης του σχολείου και της κοινωνίας απέναντί τους;

**Θέμα 8ο**

Τα άτομα τρίτης ηλικίας αποτελούν έναν ιδιαίτερο στόχο των προγραμμάτων εκπαίδευσης ενηλίκων. α) *Ποιός είναι ο βασικός σκοπός των προγραμμάτων που απευθύνονται σε άτομα τρίτης ηλικίας;* β) *Ποιες ανάγκες των εκπαιδευομένων καλύπτουν αυτά τα προγράμματα;*

**Θέμα 9ο**

Με ποιους τρόπους επιτυγχάνεται το καλό μαθησιακό κλίμα σε άτομα που ανήκουν σε ΕΚΟ; Ποιος πρέπει να είναι ο ιδιαίτερος ρόλος του εμψυχωτή- εκπαιδευτή της ομάδας;

**Θέμα 10ο**

Είστε εκπαιδευτής/τρια σε ένα Πρόγραμμα εκπαίδευσης αρχηγών Μονογονεικών οικογενειών (συνολικής διάρκειας 25 ωρών) το οποίο πηγαίνει αρκετά καλά. Σε κάποια φάση της πορείας του όμως, (στο 8 ο μάθημα) κάποιοι εκπαιδευόμενοι δείχνουν αποθαρρυμένοι, κουρασμένοι, ματαιωμένοι και θέλουν να σταματήσουν, γιατί θεωρούν ότι δεν έχει κανένα νόημα για την προσωπική τους ανάπτυξη αυτό που κάνουν. Παρά τις συζητήσεις σας μαζί τους, καταλαβαίνετε ότι χρειάζεται να τους δώσετε κάποιο διαφορετικό έναυσμα ώστε να αλλάξει η διάθεσή τους.

Να αναφέρετε δύο (2) δραστηριότητες που θα σας βοηθήσουν να αλλάξετε το κλίμα στην τάξη, αξιοποιώντας τα παρακάτω αποσπάσματα από την «Ασκητική» του Νίκου Καζαντζάκη.

*Αποσπάσματα από την «Ασκητική» -Μην καταδέχεσαι να ρωτάς: "Θα νικήσουμε; Θα νικηθούμε;" Πολέμα! -Ν' αγαπάς την ευθύνη. Να λες: Εγώ, εγώ μονάχος μου έχω χρέος να σώσω τη γης. Αν δε σωθεί , εγώ φταίω. -Ποτέ μην αναγνωρίσεις τα σύνορα του ανθρώπου! Να σπας τα σύνορα! -Τι θα πει φως; Να κοιτάς με αθόλωτο μάτι όλα τα σκοτάδια. -Δε ζυγιάζω, δε μετρώ, δε βολεύομαι ! Ακολουθώ το βαθύ μου χτυποκάρδι . -Δεν ελπίζω τίποτα, δεν φοβούμαι τίποτα, λυτρώθηκα από το νου κι από την καρδιά, ανέβηκα πι ο πάνω, είμαι λεύτερος!!*